**

Λαμία, 27 Μαΐου 2025

**Επίσκεψη Αντιδημάρχου Κώστα Σταυρογιάννη**

**στη Δ.Κ. Αγίας Παρασκευής**

Στο πλαίσιο της διαρκούς προσπάθειας για τη βελτιστοποίηση της λειτουργικότητας των υποδομών και την αναβάθμιση της ποιότητας ζωής των δημοτών, ο Αντιδήμαρχος του Δήμου Λαμιέων, Κώστας Σταυρογιάννης, συνοδευόμενος από μηχανικούς της Διεύθυνσης Τεχνικών Υπηρεσιών, πραγματοποίησε αυτοψία στη Δημοτική Κοινότητα Αγίας Παρασκευής.

Κατά την επίσκεψη διαπιστώθηκε η πρόοδος των εργασιών ασφαλτόστρωσης, οι οποίες υλοποιούνται στο πλαίσιο του έργου «Αποκατάσταση Ζημιών σε Οδικό Δίκτυο, Δίκτυο Ύδρευσης και Υποδομές λόγω Κακοκαιρίας "Μπάρμπαρα"», συνολικού προϋπολογισμού 250.000,00 €.

Το έργο χρηματοδοτείται από το Πρόγραμμα Φυσικών Καταστροφών για τους ΟΤΑ Α’ και Β’ βαθμού του Υπουργείου Εσωτερικών και αφορά στοχευμένες παρεμβάσεις σε πληγείσες περιοχές του Δήμου Λαμιέων, μεταξύ των οποίων περιλαμβάνονται και οι Δημοτικές Κοινότητες Αγίας Παρασκευής, Οίτης, Δαμάστας, Μεσοχωρίου Υπάτης, Πύργου και Σταυρού.

Οι παρεμβάσεις στη Δημοτική Κοινότητα Αγίας Παρασκευής περιλαμβάνουν τη διαμόρφωση και ασφαλτόστρωση οδικών τμημάτων, που είχαν υποστεί σημαντικές φθορές και προσχώσεις, καθώς και την αποκατάσταση τμήματος τοιχίου αντιστήριξης, εξασφαλίζοντας την ασφαλή προσβασιμότητα και την αποκατάσταση της λειτουργικότητας κρίσιμων υποδομών.

Το έργο αποτελεί μέρος μίας ευρύτερης στρατηγικής πολιτικής προστασίας και αποκατάστασης των συνεπειών ακραίων καιρικών φαινομένων και αντανακλά τη δέσμευση της Δημοτικής Αρχής για άμεση και ουσιαστική ανταπόκριση στις ανάγκες των τοπικών κοινωνιών.

Παράλληλα, υλοποιήθηκαν παρεμβάσεις από συνεργεία του Δήμου Λαμιέων, σύμφωνα με τον προγραμματισμό και τις ανάγκες της Δημοτικής Κοινότητας Αγίας Παρασκευής:

\*Στον τομέα του ηλεκτροφωτισμού, πραγματοποιήθηκαν παρεμβάσεις συντήρησης και αντικατάστασης λαμπτήρων LED, επανέλεγχοι σε βλάβες, ενώ αποκαταστάθηκαν ζημιές που προκλήθηκαν από παρεμβάσεις τρίτων, όπως εργολάβοι οπτικών ινών.

\*Στις παιδικές χαρές, ολοκληρώθηκαν εργασίες απομάκρυνσης παλαιού εξοπλισμού, περίφραξης καθώς και ελαιοχρωματισμοί των νέων μεταλλικών κατασκευών.

\*Σε υδραυλικές εγκαταστάσεις, υλοποιήθηκαν παρεμβάσεις στο δίκτυο άρδευσης, τοποθετήσεις νέων παροχών νερού σε κοινόχρηστους χώρους και αποκαταστάσεις φθαρμένων εξαρτημάτων.

\*Στον τομέα της τεχνικής υποστήριξης και της καθημερινής λειτουργίας, περιλαμβάνονται σιδηρουργικές εργασίες και άλλες επισκευές.

\*Στις σχολικές υποδομές, μεταξύ άλλων, πραγματοποιήθηκαν επισκευές σε εκπαιδευτικές μονάδες και ελαιοχρωματισμοί, εργασίες αντικατάστασης εξαρτημάτων θέρμανσης, επιδιορθώσεις κιγκλιδωμάτων, στέγης, καθώς και τοποθετήσεις ηλεκτρικών εγκαταστάσεων στο 24ο Δημοτικό Σχολείο και το 24ο Νηπιαγωγείο Αγίας Παρασκευής.

Οι παρεμβάσεις μας αποδεικνύουν την ενεργή παρουσία και αποτελεσματικότητα της δημοτικής αρχής, τόσο στην άμεση ανταπόκριση σε καθημερινά αιτήματα όσο και στην υλοποίηση προγραμματισμένων τεχνικών έργων, με στόχο την αναβάθμιση της ποιότητας ζωής των κατοίκων και την ορθολογική διαχείριση των δημοτικών υποδομών.